## El Consell ratifica la contractació de l’assistència tècnica per a la gestió de les targetes de transport ‘Recuperem València’

*** El servici tenia com a fi el suport tècnic i administratiu als ajuntaments en l’entrega de les targetes de transport gratuït
* El contracte, adjudicat a Vaersa, ascendix a 382.580 euros**

El Consell ha ratificat la contractació, per via d’emergència, de l’assistència tècnica de la gestió de les targetes de transport ‘Recuperem València’ per als afectats per les inundacions. El contracte ascendix a 382.580 euros, corresponent a la contractació de 50 administratius.

L’assistència, que s’ha desenrotllat entre el 21 de febrer i el 15 d’abril, ha tingut com a fi el suport tècnic i administratiu als ajuntaments en l’entrega de les targetes de transport gratuït del pla ‘Recuperem València’ que va posar-se en marxa després de les inundacions d’octubre. Este pla es dirigix als habitants dels 31 municipis més afectats per la riuada, així com als residents d’altres localitats que han perdut el seu vehicle.

Amb l’entrega de la targeta de transport gratuït, es permet als beneficiaris viatjar gratuïtament en Metrovalencia, Rodalies, EMT, Metrobús i autobusos autonòmics fins al 31 de desembre de 2025.

Els residents dels 31 municipis més afectats per les riuades han sol·licitat als seus ajuntaments la targeta que la Generalitat subministra als consistoris. Este procés s’ha portat a cap a través de les corporacions municipals a fi d’agilitzar la tramitació i posar-la en marxa en el temps mínim possible.

Per tant, el consistori ha designat una o diverses persones autoritzades per a la distribució, que completaven una base de dades en línia, i que en cap cas implicava la participació directa o indirecta en l’exercici de les activitats administratives pròpies de la potestat pública.

El lloc de treball dels 50 administratius que han prestat assistència a través de l’empresa pública Vaersa eren les dependències de les corporacions locals dels 31 municipis més afectats per la dana, en horari d’atenció al públic.

Fecha: 22/04/2025